Anjing baka kacuk

**Anjing baka kacuk**, **anjing kacuk**, atau **anjing kacukan** ialah mana-mana anjing yang tidak tergolong dalam sesuatu baka yang diiktiraf secara rasmi. Istilah "baka silang anjing" dan "anjing pereka" secara khusus merujuk anjing baka kacuk yang dibiakbakakan dengan sengaja.

Anjing baka kacuk mungkin mempunyai keleluhuran yang merangkumi sebarang gabungan anjing baka tulen dan anjing kacuk lain.

Dengan mengecualikan anjing pereka, anjing baka kacuk pada umumnya dianggap dengan kurang bernilai secara kewangan berbanding dengan anjing baka tulen. Anjing baka kacuk dianggap kurang rentan terhadap masalah kesihatan genetik yang dikaitkan dengan pembiakbakaan dalam (susulan konsep heterosis atau "kecergasan hibrid").

Anggaran meletakkan prevalens anjing baka kacuk pada 150 juta ekor anjing di seluruh dunia.

## Peristilahan

### Baka kacuk dan baka silang
Di Amerika Syarikat, istilah *mixed-breed* ("baka bercampur", "baka kacuk") ialah sinonim yang lebih digemari berbanding dengan *mongrel* ("koyok", "anjing kacuk") sesama khalayak yang ingin mengelakkan konotasi negatif yang dikaitkan dengan istilah *mongrel*. Implikasi bahawa anjing sedemikian mesti merupakan campuran daripada baka bertakrif mungkin berpunca daripada pemahaman songsang tentang asal usul baka anjing. Anjing baka tulen, sebahagian besarnya, telah diwujudkan secara buatan daripada populasi yang membiak secara rawak oleh pembiakbakaan terpilih oleh manusia dengan tujuan untuk meningkatkan ciri fizikal, ciri tingkah laku, atau ciri perangai yang diingini. Anjing yang bukan *baka tulen* bukan semestinya campuran daripada baka bertakrif sedemikian. Oleh itu, dalam kalangan sesetengah pakar dan peminat anjing sedemikian, *mongrel* ("koyok", "anjing kacuk") masih menjadi istilah pilihan.

Baka silang anjing, anjing baka silang, atau anjing pereka ialah anjing baka kacuk yang kerap merupakan hasil pemilihan buatan yang sengaja diwujudkan oleh manusia.

### Konvensyen penamaan

Anjing baka kacuk mungkin sama ada dirujuk melalui gabungan baka masing-masing (jika diketahui); sebagai contoh "*[[corgi Wales|corgi]]*–''husky'' Siberia"; atau melalui kata lakur, sebagai contoh "*corgsky*", "*siborgi*", atau "*horgi*", dalam kes corgi–*husky* Siberia. Kata lakur adalah khususnya popular untuk anjing pereka, sebagai contoh, *schnoodle* (silangan *[[schnauzer]]*–pudel), *shepsky* (silangan *[[anjing gembala Jerman|German shepherd]]*–*husky* Siberia), *puggle* (silangan *[[pug]]*–*[[beagle]]*), dan *German chusky* (silangan *German shepherd*–*husky* Siberia–cau-cau).

### Istilah rantauan dan slanga
Dalam bahasa Inggeris, perkataan *cur*, *tyke*, *mutt*, dan *mongrel* digunakan, kadang-kadang dengan cara menghina. Terdapat juga istilah rantauan untuk anjing baka kacuk. Di United Kingdom, *mongrel* ialah perkataan teknikal unik untuk anjing baka kacuk. Orang Amerika Utara pula pada umumnya lebih memilih istilah *mix* ("kacuk[an]", "campur[an]") atau *mixed-breed* ("baka kacuk"). *Mutt* juga lazim digunakan di Amerika Syarikat dan di Kanada. Sesetengah pejabat pendaftaran dan kelab anjing Amerika yang menerima anjing baka kacuk menggunakan istilah *All-American* ("serba Amerika") untuk memerihalkan anjing baka kacuk.

Terdapat juga nama untuk baka kacuk berdasarkan geografi, tingkah laku, atau makanan. Di Hawaii, kacukan dirujuk sebagai *poi dog* ("anjing poi"), walaupun tidak berkaitan dengan anjing poi Hawaii yang pupus. Di Bahamas dan di Kepulauan Turks dan Caicos, istilah lazim ialah *[[potcake dog]]* (merujuk sisa makanan di meja yang disuapkan kepada anjing tersebut). Di Afrika Selatan pula, ungkapan gurauan *pavement special* ("anjing khas turapan") kadang-kadang digunakan sebagai keterangan untuk anjing baka kacuk. Di Trinidad dan Tobago, anjing kacuk ini dirujuk sebagai *pot hound* atau *pothong*. Di Serbia, ungkapan serupa ialah *prekoplotski avlijaner* ("penghuni laman balik pagar"). Di Rusia, istilah basahan дворняга ("penghuni laman") paling lazim digunakan. Di Filipina, anjing jalanan baka kacuk kerap dipanggil *askal*, singkatan daripada *asong kalye* ("anjing jalanan") dalam bahasa Tagalog, manakala di Singapura, ia dikenali sebagai *Singapore special* ("anjing khas Singapura, anjing istimewa Singapura"). Di Puerto Rico, ia dikenali sebagai *[[anjing bebas merantau|sato]]*; di Venezuela, ia dipanggil *yuso* atau *cacri* (singkatan perkataan *callejero criollo*, secara harfiah, "peranakan jalanan", kerana anjing jalanan biasanya merupakan anjing kacuk); dan di Chile dan di Bolivia, ia dipanggil *quiltro*. Di Costa Rica, ada kelaziman untuk mendengar perkataan *zaguate*, istilah yang berasal daripada istilah bahasa Nahuatl, *zahuatl*, yang merujuk penyakit yang dipanggil kudis. Di kawasan pedalaman Amerika Syarikat selatan, anjing pemburu kecil dikenali sebagai *[[feist (baka anjing)|feist]]*. Di Semenanjung Yucatán, Mexico, ia dipanggil *malix* (ma.liʃ), yang memaksudkan "tiada baka" dalam bahasa Maya Yukatek.

Istilah slanga juga lazim. *[[Heinz 57]]*, Heinz, atau Heinz Hound kerap digunakan untuk anjing dengan keleluhuran tidak pasti, sebagai rujukan main-main kepada slogan "57 Varieties" daripada H. J. Heinz Company. Di sesetengah negara, seperti Australia, *bitsa* (atau *bitzer*) kadang-kadang digunakan, dengan maksud "*bits o' this, bits o' that*". Di Brazil dan di Republik Dominika, nama untuk anjing baka kacuk ialah *vira-lata* ("penumbang tong sampah") kerana anjing gelandangan yang menumbangkan tong sampah untuk mencapai makanan terbuang. Di Newfoundland, Kanada, anjing baka kacuk yang lebih kecil dikenali sebagai *cracky*, daripada itu ungkapan basahan "*saucy as a cracky*" untuk seseorang yang mempunyai lidah tajam. Di Sweden, anjing ini mungkin dirujuk secara gurauan sebagai *gatukorsning*, yang diterjemahkan kepada persimpangan, tetapi secara harfiah kepada "persimpangan jalan" atau "silangan jalan".

## Penentuan keleluhuran

Ada kesukaran untuk meneka keleluhuran anjing baka kacuk walaupun untuk pemerhati anjing berpengetahuan, kerana anjing baka kacuk mempunyai lebih banyak variasi genetik berbanding dengan anjing baka tulen. Sebagai contoh, dua ekor anjing baka kacuk hitam mungkin masing-masing mempunyai gen resesif yang menghasilkan lapis bulu perang muda dan, oleh itu, menghasilkan anak yang kelihatan tidak seperti induknya.

Pada tahun 2007, analisis genetik menjadi tersedia kepada orang awam. Syarikat berkenaan mendakwa bahawa ujian diagnosis mereka yang berdasarkan DNA dapat secara genetik menentukan komposisi baka bagi anjing baka kacuk. Ujian ini masih terbatas dari segi skop kerana hanya sebilangan kecil daripada ratusan baka anjing telah ditentusahkan dengan ujian tersebut dan kerana baka sama di kawasan geografi berlainan mungkin mempunyai profil genetik berlainan. Ujian tersebut tidak menguji ketulenan baka, tetapi sebaliknya menguji jujukan genetik lazim untuk baka tertentu. Dengan anjing baka kacuk, ujian tersebut bukan bukti keleluhuran baka tulen, sebaliknya merupakan petanda bahawa anjing berkenaan mengongsi keleluhuran bersama dengan baka tulen tertentu. American Kennel Club tidak memperakui penggunaan ujian DNA untuk menentukan baka.

Banyak baka anjing lebih baharu dapat dijejak kembali kepada suatu baka asas bersama, yang menjadikan baka-baka tersebut sukar untuk dipisahkan secara genetik. Contohnya, anjing pengutip Labrador, anjing pengutip berbulu rata, anjing pengutip Teluk Chesapeake, anjing Newfoundland mengongsi keleluhuran bersama dengan anjing air St. John's–*landrace* anjing dari pulau Newfoundland yang hadir secara semula jadi dan kini pupus.

## Kesihatan

Teori kecergasan hibrid mencadangkan bahawa sebagai suatu kelompok, anjing dengan pelbagai keleluhuran pada umumnya akan menjadi lebih sihat berbanding dengan anjing baka tulen. Pada anjing baka tulen, pembiakbakaan sengaja bagi anjing dengan penampilan sangat serupa selama beberapa generasi menghasilkan individu yang membawa banyak alel sama, sesetengah daripadanya memudaratkan. Jika populasi pengasas untuk baka tersebut adalah kecil, maka kepelbagaian genetik bagi baka khusus itu mungkin kekal kecil selama suatu tempoh masa.

Apabila manusia memilih anjing tertentu untuk baka baharu, mereka secara buatan mengasingkan kelompok gen itu dan menyebabkan lebih banyak salinan gen itu dibuat berbanding dengan yang mungkin berlaku di alam semula jadi. Populasi pada mulanya adalah lebih rapuh kerana kekurangan kepelbagaian genetik. Jika baka anjing tersebut adalah popular dan susur galur berterusan selama beratus-ratus tahun, kepelbagaian meningkat disebabkan oleh mutasi dan penyingkiran sekali-sekala melalui pembiakbakaan. Inilah sebabnya sesetengah baka sangat tua adalah lebih stabil. Salah satu isu ialah apabila trait tertentu yang terdapat dalam piawaian baka dikaitkan dengan kecelaruan genetik. Daya pemilihan buatan memihak kepada penduaan kecelaruan genetik kerana ini hadir dengan trait fizikal yang diingini. Kesihatan genetik bagi hibrid cenderung lebih baik. Trait sihat telah hilang dalam banyak susur galur anjing baka tulen kerana ramai pembiak baka anjing pertunjukan lebih berminat dengan pengakuran – atribut fizikal pada anjing berkenaan berhubung dengan piawaian baka – berbanding dengan minat pada kesihatan dan perangai kerja yang merupakan tujuan asal pembiakbakaan anjing tersebut.

Populasi adalah rentan apabila anjing yang dibiakbakakan berkait rapat. Pembiakbakaan dalam dalam kalangan anjing baka tulen telah mendedahkan pelbagai masalah kesihatan genetik yang tidak selalu sedia ketara dalam populasi kurang seragam. Anjing baka kacuk adalah lebih pelbagai secara genetik kerana sifat lebih sembarangan pengawanan induk anjing baka kacuk. Anak daripada pengawanan sedemikian mungkin kurang berkemungkinan untuk mengekspresikan kecelaruan genetik tertentu kerana mungkin terdapat penurunan peluang agar kedua-dua induk membawa alel resesif sama yang memudaratkan, tetapi beberapa alel resesif pincang hadir merentasi banyak baka yang kelihatan tidak berkaitan dan, oleh itu, pengacukan baka sahaja tidak menjamin kesihatan genetik. Apabila dua spesimen buruk dibiakbakakan, anak dapat mewarisi trait terburuk daripada kedua-dua induk. Ini lazimnya terlihat pada anjing yang berasal dari kilang anak anjing.

Beberapa kajian telah menunjukkan bahawa anjing baka kacuk mempunyai kelebihan kesihatan berbanding dengan anjing baka tulen. Sebuah kajian Jerman mendapati bahawa "anjing kacuk memerlukan kurang rawatan veterinar". Kajian di Sweden mendapati bahawa "anjing kacuk kurang cenderung terhadap banyak penyakit berbanding dengan anjing baka tulen purata" dan, apabila merujuk kadar kematian, bahawa "anjing kacuk tekal-tekal berada dalam kategori berisiko rendah". Data dari Denmark juga mencadangkan bahawa baka kacuk mempunyai kelanjutan usia lebih lama pada purata berbanding dengan anjing baka tulen. Sebuah kajian British menunjukkan hasil keputusan serupa, tetapi segelintir baka (khususnya terier Jack Russell, pudel katik, dan *[[whippet]]*) hidup lebih lama berbanding dengan anjing baka kacuk.

Dalam sebuah kajian, kesan baka terhadap kelanjutan usia pada anjing peliharaan dianalisis dengan menggunakan data mortaliti daripada 23,535 ekor anjing peliharaan. Data diperoleh daripada hospital pengajar veterinar Amerika Utara. Usia median semasa kematian ditentukan untuk anjing baka tulen dan anjing baka kacuk mengikut berat badan berlainan. Dalam setiap kategori berat badan, usia median semasa kematian adalah lebih rendah untuk anjing baka tulen berbanding dengan anjing baka kacuk. Usia median semasa kematian ialah "8.5 tahun untuk semua anjing baka kacuk dan 6.7 tahun untuk semua anjing baka tulen" dalam kajian itu.

Pada tahun 2013, sebuah kajian mendapati bahawa anjing baka kacuk hidup pada purata selama 1.2 tahun lebih lama berbanding dengan anjing baka tulen dan bahawa peningkatan berat badan berkorelasi negatif dengan kelanjutan usia (iaitu semakin berat anjing berkenaan, semakin pendek jangka hayatnya). Sebuah lagi kajian yang diterbitkan pada tahun 2019 mengesahkan perbezaan 1.2 tahun jangka hayat ini untuk anjing baka kacuk dan selanjutnya menunjukkan impak negatif daripada pembiakbakaan dalam terkini dan faedah penyilangan ke luar sekali-sekala untuk jangka hayat pada anjing individu.

Kajian yang telah dilakukan di bidang kesihatan menunjukkan bahawa anjing baka kacuk pada purata adalah lebih sihat dan berusia lebih panjang berbanding dengan anjing baka tulen. Ini adalah kerana amalan pembiakbakaan berterima semasa dalam komuniti anjing berpedigri menyebabkan pengurangan kepelbagaian genetik dan dapat menghasilkan ciri fizikal yang membawa kepada isu kesihatan.

Kajian telah menunjukkan bahawa anjing baka silang mempunyai sebilangan trait pembiakan yang diingini. Scott dan Fuller mendapati bahawa anjing baka silang merupakan ibu unggul berbanding dengan ibu baka tulen, dengan menghasilkan lebih banyak susu dan memberikan penjagaan lebih baik. Kelebihan ini membawa kepada penurunan mortaliti pada anak anjing baka silang.

## Kebudayaan popular
Di United Kingdom, pengarang Jilly Cooper menulis beberapa buku tentang anjing baka kacuk: *[[Intelligent and Loyal]]*, iaitu salah sebuah karya terawal yang didedikasikan sepenuhnya untuk jenis ini, dan siri buku kanak-kanak *[[Little Mabel]]*, yang menampilkan kemalangan seekor anak anjing baka kacuk yang dipanggil Mabel. Untuk mengumpulkan cerita tentang anjing baka kacuk untuk *Intelligent and Loyal*, Cooper meletakkan iklan dalam surat khabar untuk meminta orang ramai mengongsi cerita tentang haiwan peliharaan mereka untuk buku itu.

*[[Caramelo (anjing)|Vira-lata caramelo]]* Brazil dihargai secara meluas di Brazil. Ia secara popular dan rasmi dianggap sebagai lambang kebangsaan, yang kerap dikaitkan dengan kebanggaan kepelbagaian Brazil.

## Galeri

## Lihat juga
* Senarai baka anjing
* Anjing bebas merantau
* Anjing jalanan
* Anjing jalanan Filipina
* Anjing paria
* Anjing paria India
* Anjing tanah rizab
* Kucing baka kacuk

## Catatan

## Rujukan